Na podlagi drugega odstavka 45. člena, 55., 91. in 92. člena Zakona o organiziranosti in delu v policiji (Uradni list RS, št. 15/13, 11/14, 86/15, 77/16, 77/17, 36/19, 66/19 – ZDZ, 200/20, 172/21, 105/22 – ZZNŠPP in 141/22; v nadaljnjem besedilu ZODPol)

**Ministrstvo za notranje zadeve, Policija, objavlja javno objavo za sklenitev delovnega razmerja s kandidati za policiste in vpis na izobraževanje v višješolski študijski program Policist.**

Kandidat mora za sklenitev delovnega razmerja poleg pogojev, določenih v zakonu, ki ureja sistem javnih uslužbencev, izpolnjevati še naslednje pogoje:

* srednje tehniško in drugo strokovno izobraževanje/srednja strokovna izobrazba ali srednje splošno izobraževanje/srednja splošna izobrazba (kandidat mora pridobiti zahtevano izobrazbo najkasneje do 14. 7. 2025);
* da ni bil pravnomočno obsojen zaradi naklepnega kaznivega dejanja, za katero se storilec preganja po uradni dolžnosti, ali da ni bil pravnomočno obsojen zaradi drugega kaznivega dejanja na nepogojno kazen zapora v trajanju več kot tri mesece;
* da zoper osebo ni vložena pravnomočna obtožnica zaradi naklepnega kaznivega dejanja, za katero se storilec preganja po uradni dolžnosti;
* da je državljan Republike Slovenije s stalnim prebivališčem v Evropski uniji;
* da je bil varnostno preverjen v obsegu in na način, kot je določen v ZODPol, in da zanj ne obstaja varnostni zadržek (na podlagi četrtega odstavka 51. člena ZODPol se varnostno preverjanje izvaja s pisno privolitvijo kandidata, za osebo, ki ne privoli v varnostno preverjanje, pa se šteje, da ne izpolnjuje pogojev za sklenitev delovnega razmerja za opravljanje nalog v policiji ali izobraževanje oziroma usposabljanje po programih policije);
* da nima dvojnega državljanstva;
* da ni član politične stranke in da o tem poda pisno izjavo;
* da ima veljavno vozniško dovoljenje B-kategorije oziroma ga mora pridobiti najkasneje do 31. 5. 2026;
* da ima ustrezne psihofizične sposobnosti.

Kandidati morajo pogoje za zaposlitev izpolniti najkasneje do konca razpisnega roka, razen pogoja zahtevane izobrazbe, ki ga morajo izpolniti najkasneje do 14. 7. 2025, in vozniškega dovoljenja B-kategorije najkasneje do 31. 5. 2026. Kandidati morajo takoj po uspešno zaključenem izobraževanju poslati spričevalo o maturi na e-naslov: gp.mnz@gov.si. Iz kandidatove vloge mora biti jasno razvidno, kateri pogoj izpolnjuje in kateri pogoj bo izpolnil do navedenega roka.

**Prijava mora vsebovati:**

1. izjavo kandidata, da:
* je državljan Republike Slovenije s stalnim prebivališčem v Evropski uniji,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in ni bil obsojen na nepogojno kazen zapora v trajanju več kot tri mesece,
* ni v kazenskem postopku za kaznivo dejanje iz prejšnje alineje,
* ni član politične stranke,
* nima dvojnega državljanstva,
* ima veljavno vozniško dovoljenje B-kategorije ali bo opravil izpit v določenem roku;
* podpis izjave z navedbami iz 1. točke, s katerim kandidat dovoljuje Ministrstvu za notranje zadeve pridobitev zgoraj navedenih podatkov iz uradnih evidenc (v primeru, da kandidat z vpogledom podatkov iz uradnih evidenc ne soglaša, mora sam predložiti vsa dokazila);
1. podpisano izjavo s podatki o pridobljeni V. stopnji izobrazbe;
2. podpisano soglasje za varnostno preverjanje po ZODPol;
3. kopijo maturitetnega ali zaključnega spričevala V. stopnje izobrazbe (tisti, ki še niso zaključili izobraževanja, pa le-tega pošljejo najkasneje do 15. 7. 2025).

Kandidati, ki bodo poslali nepopolne prijave, iz katerih ne bo mogoče razbrati, da izpolnjujejo pogoje, navedene v javni objavi, oziroma v prijavi ne bodo izrecno navedli, da bodo določen pogoj zahtevane izobrazbe izpolnili najkasneje do 14. 7. 2025, ne bodo uvrščeni v izbirni postopek.

Kandidati, ki bodo uvrščeni v izbirni postopek, bodo opravljali preizkus telesnih zmogljivosti, psihološko testiranje, razgovor z izbirno komisijo, zdravniški pregled in informativni razgovor v zvezi s presojo vsebine tetovaž.

Kandidati, ki bodo uspešno opravili izbirni postopek, bodo razvrščeni glede na rezultate, ki jih bodo dosegli v izbirnem postopku, delovno razmerje pa bo sklenjeno z največ 300 kandidati. Izbranim kandidatom bo glede na dosežene rezultate predvidoma ponujena zaposlitev **na območju policijskih uprav:**

* **Policijska uprava Celje predvidoma 15% kandidatov generacije,**
* **Policijska uprava Koper predvidoma 5% kandidatov generacije,**
* **Policijska uprava Kranj predvidoma 10% kandidatov generacije,**
* **Policijska uprava Ljubljana predvidoma 55% kandidatov generacije,**
* **Policijska uprava Maribor predvidoma 3% kandidatov generacije,**
* **Policijska uprava Murska Sobota predvidoma 2% kandidatov generacije,**
* **Policijska uprava Nova Gorica predvidoma 5% kandidatov generacije,**
* **Policijska uprava Novo mesto predvidoma 5% kandidatov generacije.**

Glede na navedeno lahko kandidati v vlogi za zaposlitev označijo, na območju katerih policijskih uprav so pripravljeni sprejeti zaposlitev.

V izbirnem postopku se bo presojala tudi urejenost kandidatov v skladu z določili Pravilnika o policijski uniformi in nadomestilih (Uradni list RS, št. [14/14](http://www.uradni-list.si/1/objava.jsp?sop=2014-01-0392), 26/19).

**Kandidati, ki so že pridobili V. stopnjo izobrazbe oziroma jo bodo pridobili do 14. 7. 2025 (1. izpitni rok mature), bodo o izboru pisno obveščeni do 24. 7. 2025.**

Z izbranimi kandidati bo sklenjena pogodba o zaposlitvi v Policiji, Generalni policijski upravi, Policijski akademiji, Višji policijski šoli, za določen čas, za čas trajanja izobraževalnega procesa od 1. 10. 2025 za obdobje enega leta (za čas opravljanja študijskih obveznosti prvega letnika). Pogoj za podaljšanje pogodbe je izpolnitev pogojev za redni vpis v 2. letnik**. Kandidati za policiste v času izobraževanja prejemajo plačo v višini 9 plačnega razreda (vrednost ob sklenitvi delovnega razmerja bo 1.453,90 EUR bruto**).

Študij bo potekal v Višji policijski šoli Policijske akademije, Rocenska cesta 56, Ljubljana Šmartno, ter na območju in v prostorih policijskih enot, kjer bodo kandidati opravljali praktično izobraževanje. Po uspešno zaključenem izobraževanju bo s kandidati predvidoma sklenjena pogodba o zaposlitvi za nedoločen čas. **Delovno mesto višji policist je uvrščeno v 13 plačni razred (vrednost ob sklenitvi delovnega razmerja bo predvidoma 1.787,76 eur bruto, ki se lahko poveča zaradi uskladitve z rastjo cen življenjskih potrebščin v letih 2026 in 2027).**

Kandidat je dolžan policiji povrniti stroške izobraževanja, če v roku, določenem v pogodbi o izobraževanju, ne zaključi izobraževanja ali če preneha z izobraževanjem. Po uspešno končanem izobraževanju se kandidat zavezuje, da bo ostal v delovnem razmerju v Policiji najmanj dvakrat toliko časa, kot bo trajalo izobraževanje. Ta doba začne teči z dnem diplomiranja.

Kandidati lahko pošljejo priloženo vlogo s **podpisanimi** izjavami in soglasjem ter s kopijo spričevala najkasneje **do 18. 3. 2025**:

* preko spletne strani **https://kadri.mnz.gov.si/delovna-mesta/** ali
* na elektronski naslov **gp.mnz@gov.si**ali
* po pošti na naslov **Ministrstvo za notranje zadeve, Štefanova ulica 2, 1501 Ljubljana**.

Obrazec "Vloga za sklenitev delovnega razmerja" je priložen v objavi.

Informacije o izvedbi javne objave lahko dobite v Uradu za organizacijo in kadre: Urša Kirn Pečnik, tel. (01) 428 43 04, Tina Mitrović, tel. (01) 428 49 29, Sabina Bernjak, tel. (01) 428 48 24, Nataša Stušek, tel. (01) 428 40 68, Mateja Gajšek, tel. (01) 428 49 72 in Ivana Marinović, tel. (01) 428 50 17 (vsak delovnik med 9. in 14. uro).

V besedilu javne objave uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.